b'\n_START_ARTICLE_\nLokvarsko jezero\n_START_SECTION_\nHidroenergetski sustav Vinodol\n_START_PARAGRAPH_\nOsnovni hidroenergetski sustav (HES) Vinodol sastoji se od Lokvarskog jezera, Crpne stanice Kri\xc5\xbe (CS Kri\xc5\xbe), spojnog tla\xc4\x8dnog tunela Lokvarka - Li\xc4\x8danka, Crpne hidroelektrane Fu\xc5\xbeine, Vrelo (4,8 MW), umjetnog jezera Bajer, Reverzibilne hidroelektrane Lepenica ili RHE Lepenica (1,326 MW), umjetnog jezera Lepenica, Retencije Potko\xc5\xa1, Crpne stanice Li\xc4\x8d (CS Li\xc4\x8d), gravitacijskog zahvata ili kanal Benkovac, tunela, armirano-betonskog cjevovoda i \xc4\x8deli\xc4\x8dno tla\xc4\x8dnih cjevovoda sveukupne duljine 18,8 kilometara, derivacijskog dovoda (provodnici vode) duljine od pribli\xc5\xbeno 10,5 kilometara do Triblja, te HE Vinodol u Triblju (94,5 MW). Hidroenergetski sustav Vinodol koristi vode vodotoka Gorskog Kotara: Lokvarka, Kri\xc5\xbe potok, Li\xc4\x8danka s pritokama Kostanjevicom i Lepenicom, Potko\xc5\xa1, Benkovac, Potok pod grobljem, a umjetna jezera su Lokvarsko jezero, Bajer, Lepenica, te Potko\xc5\xa1. _NEWLINE_Ukupni hidropotencijal (maksimalna mogu\xc4\x87nost akumuliranja) u umjetnim jezerima HES Vinodol je 41 563 x 10\xe2\x81\xb6 m\xc2\xb3 vode. Ukupni korisni (iskoristivi) obujam vode u umjetnim jezerima HES Vinodol iznosi 40 593 x 10\xe2\x81\xb6 m\xc2\xb3, za mogu\xc4\x87u proizvodnju vodnih turbina HE Vinodol u Triblju. Hidroenergetski potencijal Vinodol, s jedne strane, rezultat je velikog raspolo\xc5\xbeivog pada (kotline Li\xc4\x8danke i Lokvarke s njihovim pritocima nalaze se na vi\xc5\xa1e od 700 metara nad morem, dok je Vinodolska dolina - gdje je smje\xc5\xa1tena HE Vinodol, na pribli\xc5\xbeno 60 metara nad morem), \xc5\xa1to je jedan od najve\xc4\x87ih ostvarenih padova na hidroenergetskim postrojenjima u Europi. S druge strane, raspolo\xc5\xbeive koli\xc4\x8dine vode razmjerno su skromne i podlo\xc5\xbene znatnim promjenama protoka. Ukupna veli\xc4\x8dina sliva svih voda tog podru\xc4\x8dja iznosi 80,8 km\xc2\xb2, dok se nadmorska visina kre\xc4\x87e izme\xc4\x91u 700 i 1 100 metara. Ukupni prosje\xc4\x8dni godi\xc5\xa1nji dotok HES Vinodol iznosi 3,27 m\xc2\xb3/s, a prosje\xc4\x8dna godi\xc5\xa1nja koli\xc4\x8dina oborine, mjerena u meteorolo\xc5\xa1koj postaji kod CHE Fu\xc5\xbeine kao reprezentativnom mjestu za HES Vinodol, iznosi 2 600 mm (litara po \xc4\x8detvornom metru godi\xc5\xa1nje).\n_START_SECTION_\nCrpna stanica Kri\xc5\xbe\n_START_PARAGRAPH_\nCrpna stanica Kri\xc5\xbe ili CS Kri\xc5\xbe ima namjenu da se u akumulaciju Lokvarskog jezera ubacuje vodu potoka Kri\xc5\xbea, koji se u rijeku Lokvarku ulijeva nizvodno od brane umjetnog jezera. U tu svrhu je izgra\xc4\x91en bazen obujma oko 6000 m\xc2\xb3 pored strojarnice u kojoj su smje\xc5\xa1tene 4 vertikalne crpke kapaciteta dobave 400 l/s, visine dobave 24 metra, s pogonskim elektromotorom snage 140 kW, te jedna crpka kapaciteta 700 l/s, dobavne visine 24 metra s pogonskim elektromotorom 200 kW. Na taj se na\xc4\x8din za pohranjivanje 1 m\xc2\xb3 vode tro\xc5\xa1i 0,08 kWh, a ta voda zatim stvara energiju od 1,6 kWh padom do podzemne strojarnice HE Vinodol.\n_START_SECTION_\nUmjetno jezero Bajer\n_START_PARAGRAPH_\nLokvarsko i Bajersko jezero povezani su tla\xc4\x8dnim tunelom Lokvarka \xe2\x80\x93 Li\xc4\x8danka ukupne duljine 3 456 metara, promjera 2,4 metra, s kojim se odvodi voda iz Lokvarskog jezera u jezero Bajer. Maksimalan volumni protok kroz tla\xc4\x8dni tunel je 10 m\xc2\xb3/s. Ovaj tunel slu\xc5\xbei tako\xc4\x91er za prepumpavanje vode u slu\xc4\x8dajevima velikih valova Li\xc4\x8danke u ve\xc4\x87e Lokvarsko jezero. Tla\xc4\x8dni tunel, neposredno prije zasunske komore, zavr\xc5\xa1ava se \xc4\x8deli\xc4\x8dnim tla\xc4\x8dnim cjevovodom s kojim se dovodi voda u crpnu hidroelektranu Fu\xc5\xbeine.'